Győri pilóták adománya | Belföld - Magyarország hírei | Győr-Moson-Sopron - kisalfold.hu
Belföld - Magyarország hírei > Győri pilóták adománya
Győri pilóták adománya
A Duna Tele 4 Taxi 84 vállalkozója egyvalamiben maradéktalanul egységes volt.
Abban, hogy a maguk lehetőségeivel támogassák azt a kezdeményezést, hogy az északnyugat-dunántúli régióban, Győrben modern szívkatéteres laboratórium létesülhessen.
Cégszerű megnevezésével a Duna Tele 4 Taxi Bt., egyszerűbben a Duna taxi tizenöt éve működik ezzel a névvel Győrben. Jogelődje szolgálatát is számítva, éppen két évtizede. A taxis cég betéti társaság, a benne részt vevő több mint nyolcvan taxis vállalkozó, akik saját gépkocsijukkal dolgoznak.
Az azonos munka, ami összekapcsolja a társaságot, egyébként valamennyien független és önálló vállalkozók. Ki-ki annak alapján boldogul, ahogy az egyáltalán nem könnyű, nappali, éjjeli, hétvégeken, ünnepnapokon is végzett szolgálatban dolgoznak, és kivétel nélkül ugyanilyen sorrendben ledolgozzák a maguk napi nyolc-tíz-tizenkét óráját, a tétlen várakozásokat is számítva.
Udvardi Csilla, a társaság üzletvezetője és Horváth Ferenc, a taxisok megbízott vezetője a közelmúltban azzal kereste meg dr. Dézsi Csaba Andrást, a Petz Aladár Megyei Oktató Kórház kardiológius osztályvezető főorvosát, hogy ők is szeretnének hozzájárulni a szívcentrum létrehozásához szükséges anyagiakhoz. A bt. nyolcvannégy tagja, ki-ki lehetősége és belátása szerint hozzáadva, összesen százezer forintot gyűjtött össze a szívcentrum javára abba a képletes közös perselybe. A bt.-hez tartozó taxisok kétharmada, úgy fogalmaztak, a derékhad igencsak közel van az ötven évhez, vagy talán túl is azon, már van közülük, akinek gondja volt a szívével és a vizsgálatokhoz, a gyógykezeléshez eddig csak Budapesten találtak Kórházat. Nagyon is átérzik a győri pilóták annak szükségességét, hogy Győrben szívkatéteres centrumot hozhassanak létre. Százezer forint – a beruházás volumenéhez képest – nem túl nagy összeg, ezzel tisztában vannak, ám szándékukat és segítőkészségüket ugyanúgy kifejezi, mintha ennek a többszörösére lennének képesek. Ezt az összeget szívükből adják.
Udvardi Csilla és Horváth Ferenc: a támogatás már célba ért.